**Obrnutu poljsku notaciju**, takođe poznatu i kao **postfiksnu notaciju**, je izumeo australijski filozof i informatičar Čarls Hamblin sredinom 1950-ih, kako bi omogućio nula-adresna memorijska skladištenja. Ova notacija je izvedena iz poljske notacije, koju je 1920. uveo poljski matematičar, Jan Lukašijevič (*Jan Łukasiewicz*) (otuda predloženo ime *Zciweisakul notacija*.) Hamblin je predstavio svoj rad u junu 1957 na konferenciji, a objavio ga je 1957. i 1962. 

Prvi računari koji su implementirali arhitekturu koja je omogućavala obrnutu poljsku notaciju su bili britanski *KDF9*, koji je najavljen 1960, a pušten u prodaju 1963, i američki *Burroughs B5000*, najavljen 1961, a pušten u prodaju takođe 1963. Jedan od dizajnera koji je radio na računaru *Burroughs B5000*, R. S. Barton, je kasnije pisao kako je on razvio obrnutu poljsku notaciju nezavisno od Hamblina, tokom 1958, dok je čitao knjigu o simboličkoj logici, a još nije bio upoznat sa Hamblinovim radom. 

Friden ju je uveo u stone kalkulatore, sa *EC-130*, juna 1963. Hjulit-Pakardovi (HP) inženjeri su 1968. dizajnirali 9100A stoni računar sa obrnutom poljskom notacijom. Ovaj kalkulator je popularisao obrnutu poljsku notaciju u naučnim i inženjerskim krugovima, uprkos činjenici da se u reklami za ovaj kalkulator ona nije spominjala. *HP-35* ručni naučni kalkulator je bio prvi naučni džepni kalkulator koji je koristio ovu notaciju 1972. 

Kod Obrnute poljske notacije, operandi prethode operatoru, što uklanja potrebu za zagradama. Na primer, izraz 3 \* ( 4 + 7) bi mogao da bude napisan kao 3 4 7 + \*, a pomoću kalkulatora sa obrnutom poljskom notacijom bi se unosio na sledeći način "3", "Enter", "4", "Enter", "7", "+", "\*". (Drugi, kompaktniji način pisanja bi bio 4 7 + 3 \*, a na kalkulatoru bi unos izgledao ovako "4", "Enter", "7", "+", "3", "\*".)

Implementacije obrnute poljske notacije koriste stekove; to jest, operandi se skidaju sa steka, a rezultat izračunavanje se vraća nazad na stek. Mada ovaj koncept može izgledati čudno na početku, prednost ove notacije je u tome što računar može vrlo lako (i stoga brzo) da analizira izraz.

Praktične implikacije
---------------------

* Izračunavanja se izvršavaju sa leva na desno.
* Ne koriste se zagrade, jer nisu potrebne.
* Ne postoji dugme "jednako", već se koristi dugme "Enter".
* Operandi prethode svom operatoru. Oni se uklanjaju pri izračunavanju operacije.
* Kada se operacija izvrši, njen rezultat postaje operand (za sledeće operatore).
* Ne postoji skriveno stanje: nema dileme da li je operator unet, ili nije.
* Na kalkulatoru sa obrnutom poljskom notacijom je za većinu izračunavanja potrebno pritisnuti manje tastera nego kod onog sa algebarskom notacijom.
* Računaru je lakše i brže da izračuna matematičke izraze napisane ovom, nego matematičke izraze napisane infiksnom notacijom.

Primer
------

Izraz ((1 + 2) \* 4) + 3 se u obrnutoj poljskoj notaciji može zapisati kao:

```
1 2 + 4 * 3 +
```

Ovaj izraz se izvršava na sledeći način (*stek* se prikazuje nakon što je *operacija izvršena*):

| ulaz | operacija | stek |
| --- | --- | --- |
| 1 | Push operand | 1 |
| 2 | Push operand | 1, 2 |
| + | Add | 3 |
| 4 | Push operand | 3, 4 |
| \* | Multiply | 12 |
| 3 | Push operand | 12, 3 |
| + | Add | 15 |

Konačni rezultat, 15, se nalazi na vrhu steka na kraju izračunavanja.

Drugačiji način da se prikaže stek tokom pređašnjeg izraza je prikazan ispod (kao na *-{HP48S}-* kalkulatoru).

```
+---------------+
|               |
|               |
|             1 |  1 [enter]
+---------------+

+---------------+
|               |
|             1 |
|             2 |  2 [enter]
+---------------+

+---------------+
|               |
|               |
|             3 |  + 
+---------------+

+---------------+
|               |
|             3 |
|             4 |  4 [enter]
+---------------+

+---------------+
|               |
|               |
|            12 |  * 
+---------------+

+---------------+
|               |
|            12 |
|             3 |  3 [enter]
+---------------+

+---------------+
|               |
|               |
|            15 |  + 
+---------------+
```

Enteri su u zagradama, jer nisu neophodni ako iza njih slede operatori. Stoga obrnuta poljska notacija omogućava da se izraz unese u *osam*, umesto u jedanaest ili dvanaest koraka.

Eksterni linkovi
----------------

* Onlajn *-{HP-35 RPN}-* kalkulator
* *Kratka uporedna analiza obrnute poljske notacije i direktne algebarske logike* – DŽejms Redin
* Kratko predavanje iz postfiksne notacije – Bob Braun
* Onlajn kalkulator sa obrnutom poljskom notacijom Arhivirano 2006-06-29 na Wayback Machine-u – Tim Stal
* XCALC: Besplatan kalkulator sa obrnutom poljskom notacijom za Vindouz – Bernt Ribum